
<סדר היום:>
<הצעת חוק הגנת הצרכן (תיקון מס' 40) (שעות ביקור במענו של צרכן), התשע"ד-2014 – של חבר הכנסת חיים כץ (כ/541)(פ/1065/19)>
נכחו:

<חברי הוועדה:> 
אבישי ברוורמן – היו"ר

חיים כץ

<מוזמנים:> 
	עו"ד אפרת רחלי מאירי
	–
	ראש תחום ייעוץ וחקיקה, הרשות להגנת הצרכן והסחר ההוגן, משרד הכלכלה

	נעמי הימיין רייש
	–
	מנהלת תחום בכירה רגולציה וחקיקה, הסוכנות לעסקים קטנים ובינוניים, משרד הכלכלה

	עו"ד הילה דוידוביץ-בלומנטל
	–
	מחלקת ייעוץ וחקיקה, משרד המשפטים

	עו"ד פאדיה זידאן
	–
	המחלקה המשפטית, משרד התקשורת

	רז הילמן
	–
	מנהל תחום החשמל, איגוד לשכות המסחר

	עו"ד שוש סוזנה רבינוביץ
	–
	מנהלת המחלקה המשפטית, איגוד לשכות המסחר

	אייל פרובלר
	–
	מנהל רגולציה, התאחדות התעשיינים

	יעל שכטר סיטמן
	–
	ראש תחום בריאות ואנרגיה, התאחדות התעשיינים

	טל בית הלחמי
	–
	סמנכ"ל שירות, אלקטרה

	שחר מלאכי
	–
	מנכ"ל שירות, קריסטל

	מיכל פליישר
	–
	סמנכ"ל רגולציה, חברת הוט

	עו"ד מיטל נעים
	–
	חברת יס

	ברק גלדקוב
	–
	מנהל שיווק, דור אלון טכנולוגיות גז

	צור חרס
	–
	סמנכ"ל תפעול, פז גז

	עו"ד רונן לשם
	–
	יועץ משפטי, סופרגז

	עו"ד תמר תורג'מן קדם
	–
	יועצת, אמישראגז

	עו"ד איילת כהן מעגן
	–
	חברת בזק

	עו"ד פרלי שר
	–
	יועמ"ש, חברת דואר ישראל

	רעות סוקולסקי
	–
	לוביסטית (פוליסי), מייצגת את סלקום

	עו"ד יעל גויסקי
	–
	לוביסטית, מייצגת את מוצרי חשמל

	ניר קליינר
	–
	לוביסט, מייצגת את חטיבת אלקטרוניקה וחשמל באיגוד לשכות המסחר

	ענת אלון
	–
	לוביסטית, מייצגת את חטיבת אלקטרוניקה וחשמל באיגוד לשכות המסחר

	אורלי בן שמאי
	–
	לוביסטית, מייצגת את בזק

	רון ליברמן
	–
	לוביסט, מייצגת את ישראכרט

	עדי אביטן
	–
	לוביסטית (גורן עמיר), מייצגת את דור גז


<ייעוץ משפטי: >
איתי עצמון

אביגל כספי

<מנהלת הוועדה:>
לאה ורון
<רישום פרלמנטרי:>
אירית שלהבת

<הצעת חוק הגנת הצרכן (תיקון מס' 40) (שעות ביקור במענו של צרכן), התשע"ד-2014 – של חבר הכנסת חיים כץ (כ/541)(פ/1065/19)>
<היו"ר אבישי ברוורמן:>
אני עובר להצעת חוק הגנת הצרכן (תיקון מס' 40) (שעות ביקור במענו של צרכן), התשע"ד-2014, הצעה של חבר הכנסת חיים כץ. חבר הכנסת כץ, בקצרה, בבקשה. 
<חיים כץ:>
אחרי שקיבלנו את הטלפון והבנו שאנחנו לא רוצים לאבד יותר מדי ימי עבודה, באה הצעת החוק הזאת ואומרת, כמו בכל מפעל תעשייתי וכמו בכל תחנת שירות תהיה אופציה לאדם להגיד: אני לא רוצה לאבד יום עבודה, תבואו אלי ותנו לי את השירות אחרי שעות העבודה. יש לי ילדים קטנים ואת ימי המחלה וימי החופשה אני שומר כדי ללוות ילד לקופת-חולים או להישאר בבית עם ילד חולה. אני רוצה לא לאבד ימי עבודה בשל ביקור טכנאי של מכונת כביסה. 
הצעתי שהשירות יינתן עד שעה 22:00. כשאתה מזמין שירות שואלים אותך מתי אתה פנוי, ביום זה או ביום אחר, מתי אתה רוצה שיבואו, בחלק הראשון של היום או בחלק האחרון של היום. אז אני מציע לחלק את היום לשלושה חלקים: בוקר, צהרים ואחר-צהרים, ואחרי שעות העבודה. אני מציע שיינתן שירות עד שעה 22:00. 

<היו"ר אבישי ברוורמן:>
יש הערות? גברת רייש, בבקשה. 

<נעמי הימיין רייש:>
יש לנו הצעה לגבי הצעת החוק הזאת, יש תיאומי נוסח. לא אחזור שוב על הדיון שהתנהל פה בישיבה הקודמת לגבי הבעייתיות שטווח השעות האלה יוצר עבור עסקים קטנים. זה במסגרת השחתת זמן שמתרחשת בוועדה. מבלי לחזור שוב על הטיעונים למה, ההצעה שלנו היתה שהפתרון הכי אופטימלי הוא לקצר את זה עד שעה 18:00. שעות הביקור יהיו עד 6 בערב. זה נותן מענה. 

<היו"ר אבישי ברוורמן:>
יש לך איזה רציונל, במשפט אחד או שניים, מדוע שעה 6 בערב ולא 10 בערב?

<נעמי הימיין רייש:>
יש פה שני עניינים. אחד, זה נותן מענה לצרכן. זה בעצם פשרה, מצד אחד לתת מענה לצרכן שיוכל לקבל את השירות אחרי שעות העבודה, ומצד שני זה מאפשר יום עבודה פחות ארוך לעסק ולעוסק. 
<היו"ר אבישי ברוורמן:>
הבנתי. עוד מישהו רוצה להתייחס להצעת החוק?

<שחר מלאכי:>
אני משירות "קריסטל". אתייחס בעיקר, מעבר למה שגברת רייש אמרה פה, לפן הבטיחותי. כל מוצר חשמלי יש בו המון חיווט חשמלי וכאשר צריך להחליף אלמנט כזה או אחר במוצר חשמלי אחד הדברים האקוטיים ביותר בזמן העבודה הוא תאורה, תאורת יום. יש חיווט וחיבור לא נכון של חוט יכול לגרום לאירוע בטיחותי חמור, ואפילו במקרים קיצוניים יכול לגרום לשרפה. 

<היו"ר אבישי ברוורמן:>
אתה אומר שאם חיים כץ מזמין תיקון למכונת הכביסה שיש בה חוט חשמלי, בלילה פתאום יכול לקרות אסון. לכן צריך שאור יום ישזוף את עיניו של המתקן. זה הסיפור?

<שחר מלאכי:>
כן. האירוע הבטיחותי פה הוא הכי מפחיד מבחינתי. גם כל נושא תיקון גז ביתי, צריך אוורור, צריך חלונות פתוחים, צריך שלא יהיו ילדים ושלא יהיה אף אחד בסביבה. אנחנו ננסה להתאים את עצמנו מבחינת הסיכון הבטיחותי להגיע בשעות האלה לתיקון מוצרים שהם פחות בעייתיים אבל זה הדבר שהכי מפחיד אותנו. 

<היו"ר אבישי ברוורמן:>
מה עמדתך לגבי השעות?

<שחר מלאכי:>
עד שעה 6 בערב – זה דבר שאני יכול עוד לחיות אתו. בואו נגיד, במשך 8 חודשים בשנה יש עוד תאורה סבירה, ובמשך 4 החודשים הנותרים אנחנו נלמד איך להסתדר. 

<היו"ר אבישי ברוורמן:>
הבנתי. עוד מישהו רוצה להעיר?

<נעמי הימיין רייש:>
אני רק רוצה להוסיף לעניין הזה, שבהצעת הנוסח שהמשרד העביר יש גם התייחסות לכך שהשר יכול לקבוע בתקנות חריגים שלגביהם זה לא יחול. זה אמור לתת מענה לנושא הבטיחות של עבודות בגובה. 

<איתי עצמון:>
החריג קיים גם בהצעת החוק כפי שפורסמה לקריאה הראשונה, אפשרות להחריג בתקנות. 

<אייל פרובלר:>
אני מהתאחדות התעשיינים. אנחנו תומכים בהצעת הפשרה, עד 6 בערב, אבל אני מבקש לחזק, חשוב לנו מאוד הנושא של החריג. 
<היו"ר אבישי ברוורמן:>
החריג קיים. 

<אייל פרובלר:>
זה היה קיים בדברי ההסבר, בנוגע לעבודות שלא ניתן לבצע בחושך. 

<תמר תורג'מן קדם:>
אני נציגת "אמישראגז". יש לי קצת חשש מתקופת ביניים, ככל שתהיה, אם יעבור החוק והתקנות של השר לא יעברו, מה עושים בתקופת הביניים הזאת. 

<חיים כץ:>
החוק לא נכנס לתוקף אם לא מתקינים לו תקנות. 
<איתי עצמון:>
לא, במקרה הזה, אדוני, זה מנוסח כך שזה לא מותנה, אבל אפשר להתנות. 

<חיים כץ:>
לא צריך להתנות. אחרת אני לא צורך לחוקק. 

<תמר תורג'מן קדם:>
ואז, אדוני, נוצרת בעיה. 

<חיים כץ:>
לא נוצרת בעיה. 

<תמר תורג'מן קדם:>
נוצרת בעיה כי אני לא ארצה שאף אחד יתקן את הגז ב-6 בערב. 

<חיים כץ:>
אם יחליטו עכשיו בחוק שאת צריכה לשלם עוד 20% מס הכנסה, את תרצי?

<תמר תורג'מן קדם:>
אנחנו מדברים ספציפית על הצעת החוק הזאת. לכן אני מציעה שכן תהיה התניה. 

<חיים כץ:>
אני בא ממפעל תעשייתי, אני רואה איך אנשים נלחמים לשעות נוספות, ואני רואה את אלה שמוכרים איך הם  מוכנים להבטיח ביטוח בכל שעות היום, חופשי, רק שתקנה. 

דרך אגב, לא היתה פשרה, לא היתה הסכמה. זה צד אחד. 

<אייל פרובלר:>
לא הבנתי את זה כך. 

<טל בית הלחמי:>
אני סמנכ"ל שירות "אלקטרה", שלום לך. בהמשך למה ששחר מלאכי אמר כאן בנושא הבטיחות, גם חשוב מאוד כל עניין הרעשים. להגיע ללקוח בשעה 9 בערב או 8 בערב ולהתחיל לקדוח, לעבוד, להשמיע רעשים חזקים מאוד, אני אומר לכם מניסיון אישי שזה בעייתי. 
חבר הכנסת כץ, אתה לא רואה את כל התמונה הרחבה. 

<חיים כץ:>
יש לי רשת חנויות בתעשייה האווירית. 

<טל בית הלחמי:>
אני יודע. 

<חיים כץ:>
אם הם היו מתנהלים כפי שאתה מתנהל הם לא היו אצלי. שמעת? אם הייתי נותן שירות ללקוחות כפי שאתה מציג את הדברים לא הייתי מוכר, ואני מוכר מידי יום ב-70 מיליון שקל.

<טל בית הלחמי:>
עובדה שאנחנו מוכרים. 

<חיים כץ:>
כן, אבל צריך לשנות את זה. אם תהיה חברה אחרת שתיתן שירות טוב יותר אז לא תמכור. אתה מצליח למכור בגלל שאין דברים אחרים, אבל הזמן שלי לא מעניין אותך. מה אכפת לך אם אני מאבד יום עבודה? זה לא מעניין אותך. 

<טל בית הלחמי:>
למה אתה מאבד יום עבודה? אנחנו מעניקים שירות בימי שישי. לקוחות שמחים מאוד על היום הזה. 

<חיים כץ:>
כמה טכנאים אתה יכול להביא ביום שישי?

<טל בית הלחמי:>
כמה שצריך. ומעניקים שירות בימי שישי. 

<חיים כץ:>
מה זה "כמה שצריך"?

<טל בית הלחמי:>
כמה שצריך. לקוח שמבקש, מקבל. 

<חיים כץ:>
תיכף נוסיף את זה להצעת החוק. 

האם נציגת משרד הכלכלה מוכנה להוסיף שיינתן שירות בימי שישי? שבימי שישי החברות שנותנות שירותים לא יוכלו להתנגד לספק שירות והם יגייסו כמה טכנאים שצריך? הוא אומר שמבחינתם הם יכולים לתת שירות בימי שישי. אם יהיה צורך ב-1,000 טכנאים, אם יהיו 1,000 תקלות, אף אחד לא יקבל תשובה שלילית על שירות ביום שישי? אתה מוכן לזה?
<טל בית הלחמי:>
נראה לך שלקוח שיתקשר ביום ראשון ימתין עד יום שישי לשירות?
<חיים כץ:>
כן. 

<טל בית הלחמי:>
אני אומר לך שלא. לקוחות רוצים פתרון מיידי. 

<חיים כץ:>
אתה מוכן ביום שישי שלא תהיה לך אפשרות לתת תשובה שלילית?

<טל בית הלחמי:>
בתור אחד שמכיר את עולם השירות כבר שנים רבות אני אומר לך, "אלקטרה מוצרי צריכה" בעבר העניקה שירות בין 6-8 בערב, פתחה חלון זמן בין 6-8 בערב. הביקוש לחלון הזמן הזה היה מאוד-מאוד נמוך. 

<חיים כץ:>
אז אין לך בעיה בכלל. אז החוק לא מפריע לך. 

<טל בית הלחמי:>
עם זאת, נדרשת כאן היערכות לוגיסטית וכלכלית. 

<חיים כץ:>
אתה סמנכ"ל? אם אתה מגיע לכאן ומשחית את זמנך, והזמן שלך בטח הוא בדולרים, לא בשקלים, אתה משחית את זמנך בין כה וכה כשאין ביקוש, אז למה אתה משחית את זמנך? בין כה וכה אנשים לא ירצו, כולם ירצו שירות ב-9 בבוקר, אין בעיה, ואז לא תצטרך להמציא טיעון, תסלח לי, מטופש על תאורה ועל בטיחות, שזה "קשקוש", או על קידוח כשאתה בא להחליף פילטר של מזגן בתוך הבית. אבל לא חשוב. אתה בא ומספר כסמנכ"ל סיפורים שאתה מבין לבד שאתה יכול לבוא אחר-כך הביתה ולהגיד: "וואלה, ישבתי בכנסת, דיברתי, מכרתי להם סיפורים, אלה טמבלים". זה מה שאתה יכול לעשות. 

<טל בית הלחמי:>
חבל שזאת הפרשנות שלך. 

<חיים כץ:>
כך אני רואה את הדברים כמי שבא מהעולם הזה. 

<היו"ר אבישי ברוורמן:>
רבותי, הערות קצרות, נעבור להקראה ואגיד לכם את המלצתי. 

<רז הילמן:>
אני מנהל את תחום החשמל באיגוד לשכות המסחר. קודם כול, אני חושב שאין מחלוקת על כך שחברות השירות רוצות לתת שירות מעולה. 
<היו"ר אבישי ברוורמן:>
בסדר, קיבלנו. 

<רז הילמן:>
אנחנו מדברים על איזונים. בסך הכול ככל שהשירות טוב יותר יש לזה גם משמעויות כספיות.

<היו"ר אבישי ברוורמן:>
מה המלצתך?

<רז הילמן:>
אני ממליץ לקבל את עמדת משרד הכלכלה ולהגביל את השעות עד לשעה 6 בערב. צריך להבין שהמוצרים בארץ חייבים לבוא עם אחריות, זאת אומרת שבמחיר המוצר לצרכן האחריות גלומה ואם היא יקרה יותר אז מחיר המוצר יקר יותר. 

<היו"ר אבישי ברוורמן:>
עו"ד עצמון, תקרא את הצעת החוק, בבקשה. 

<איתי עצמון:>
הצעת חוק הגנת הצרכן (תיקון מס' 40) (שעות ביקור במענו של צרכן), התשע"ד-2014

סעיף 1 – תיקון סעיף 18א
"בחוק הגנת הצרכן, התשמ"א-1981, בסעיף 18א(ג), אחרי פסקה (1) יבוא:

"(1א)    ביקור טכנאי במענו של צרכן יהיה בין השעות 8:00 ו-22:00 בימי חול, ובין השעות 8:00 ו-13:00 בימי שישי וערבי חג, בהתאם לתיאום מראש לפי הוראות פסקה (1); הוראות פסקה זו לא יחולו על מתן שירות לסוגי טובין או על עוסקים, שקבע השר.""

השאלה, אדוני, מה מסגרת השעות שהוועדה מחליטה עליה. 
<היו"ר אבישי ברוורמן:>
בואו נדבר על משך הזמן. 

<אפרת רחלי מאירי:>
שלחנו לוועדה נוסח.

<איתי עצמון:>
זה לא עניין של נוסח, זה עניין מהותי. קודם כול צריך להחליט על המהות. 

<היו"ר אבישי ברוורמן:>
קודם כול לגבי הזמן. 

<אפרת רחלי מאירי:>
וגם לגבי המיקום. 

<איתי עצמון:>
רציתי להסב את תשומת הלב להוראות סעיף 18א(ג) כנוסחו היום. בפסקה (2) כתוב כי "זמן ההמתנה לטכנאי כאמור בפסקה (1) לא יעלה על שעתיים מעבר לשעה שתואמה, ואולם נותן השירות רשאי להציע לצרכן להמתין לקריאה טלפונית כתחליף לתיאום האמור, ובלבד שזמן ההמתנה של הצרכן במענו לא יעלה על שעתיים והובהר לצרכן שהוא רשאי לסרב להצעה כאמור אם אין בה כדי להקל עליו". המשמעות היא שאם אנחנו קובעים מסגרת זמן עד 6 בערב הצרכן אמור, אם אני לא טועה, להיות בבית ב-4 אחר הצהרים. אם מסגרת הזמן שתיקבע היא מ-8 בבוקר ועד 6 בערב אז הצרכן יכול שיידרש להיות בבית כבר בשעה 4 אחר הצהרים. אני צודק?

<היו"ר אבישי ברוורמן:>
רבותי, אני רוצה לסיים את הדיון בהצעת החוק ולהצביע עליה היום. חבר הכנסת כץ, אני מבין את הנתונים שאמרו כאן. "נסגור" על שעה 7 בערב? "נסגר". עד 7 בערב. שינינו את זה מ-6 בערב ל-7 בערב. 
<איתי עצמון:>
יש עוד סוגיות שצריך להתייחס אליהן. בסיפה של פסקה (1א) המוצעת, מוצע להסמיך את שר הכלכלה להחריג סוגי טובין, וכתוב "או עוסקים". אני חושב שמדובר על "סוגי עוסקים", לא על עוסקים מסוימים. 

השאלה השנייה, אני חושב שהתקנות האלה צריכות להיות באישור ועדת הכלכלה של הכנסת. 

<היו"ר אבישי ברוורמן:>
הן יהיו באישור ועדת הכלכלה של הכנסת. 

<איתי עצמון:>
כדי לתת באמת מענה להערות שנאמרו כאן, ככל שלא נשנה את הנוסח, ההוראה המהותית שקובעת את מסגרת הזמן תיכנס לתוקף כשהחוק ייכנס לתוקף ללא תלות בעצם בהתקנת התקנות. 

<חיים כץ:>
בוודאי. 

<איתי עצמון:>
השאלה אם לא ראוי לנתק לרגע- - -

<קריאה:>
- - - 

<איתי עצמון:>
סליחה, שנייה. 

<היו"ר אבישי ברוורמן:>
רבותי, מה קרה פה? לחברי כנסת אני סולח. חיים כץ גדול ממני ב-3 שבועות, מפני שיבה תקום, אז אני מקבל. אותי חינכו שצריך להתאפק קצת. איזהו גיבור – הכובש גם את פיו וגם את יצרו. 

<איתי עצמון:>
אדוני, הבנתי שאתה מבקש להציע הצעה לגבי המועד להתקנת התקנות. 

<היו"ר אבישי ברוורמן:>
הלא גם הנושא הבטיחותי – אני יושב כאן אתכם בכל יום ושומע על כל האסונות עם גז בישול, גז אחר וכל הדברים האלה. אני לא רוצה שיאשימו את חבר הכנסת כץ בדברים האלה. צריך שיהיו תקנות. מכיוון שאני מכיר את תהליך החקיקה, אני מציע, חבר הכנסת כץ, אני יודע שאתה רוצה את זה כבר מחרתיים, אבל אני חושב, גם התייעצנו עם גברת ורון שניסיונה רב ועם היועצים המשפטיים לגבי התהליך. אם כך, אני מציע שהשר באישור הוועדה יתקין תקנות בתוך 4 חודשים. 

<איתי עצמון:>
4 חודשים מיום הפרסום ברשומות?

<חיים כץ:>
כן, אבל לא כתנאי. 

<היו"ר אבישי ברוורמן:>
השר יתקין תקנות והחוק ייכנס לתוקף ב-1 בפברואר 2015, כדי לאפשר לעוסקים לפנות למשרד הכלכלה, לשר, להעביר לוועדת הכלכלה תקנות ותהיה די שהות לוועדה להתכנס ולאשר את התקנות. 

<חיים כץ:>
תעלה את זה להצבעה. 

<איתי עצמון:>
רגע, אדוני, יש לי עוד הערה. בהתאם להערה בדיון הקודם לעניין סמכות להטיל עיצומים כספיים, גם כאן אני מציע לאפשר אכיפה נאותה של הצעת החוק ולתקן את סעיף 22ג(4). 
<היו"ר אבישי ברוורמן:>
באותה דרך שעשינו בהצעת החוק הקודמת, כך גם כאן, ויש אפשרות להסתייגות של משרד המשפטים במידה וירצו להסתייג. חיים כץ, מקובל עליך?

<חיים כץ:>
כן. 

<תמר תורג'מן קדם:>
אדוני, יש לי רק הערה אחת. אדוני לא באמת פתר לי את הבעיה. אדוני ניסה לפתור את הבעיה שהעליתי אבל שיא הבעיה הוא בחורף כאשר בשעה 5 יש כבר חושך. אני לא יודעת מתי החוק יפורסם ברשומות, אני מניחה שזה לא יקרה מחר בבוקר. 4 חודשים מיום הפרסום ברשומות יביא אותנו כבר לחורף. 

<חיים כץ:>
הוא אמר שהתחילה תהיה ב-1 בפברואר 2015. 

<תמר תורג'מן קדם:>
ומה קורה ב-1 בינואר?

<חיים כץ:>
כלום. אותו דבר כמו שקורה היום. 

<תמר תורג'מן קדם:>
ומה קורה ב-2 בפברואר?

<חיים כץ:>
החוק נכנס לתוקף. 

<היו"ר אבישי ברוורמן:>
אז יהיה חורף, אז יתגברו. באמת, די. 

<טל בית הלחמי:>
יש כאן עניין בטיחותי. 

<היו"ר אבישי ברוורמן:>
השר יתקין תקנות כי אנחנו נחזור לפה. 

<תמר תורג'מן קדם:>
אז שעד 1 בפברואר השר יתקין תקנות. 

<היו"ר אבישי ברוורמן:>
אין ספק. 

<רז הילמן:>
אם תהיה פגרת בחירות, מה עושים?

<היו"ר אבישי ברוורמן:>
רבותי, אני מבקש מכם, אם כולכם, כל העוצמה המשפטית הזאת והכוח הכלכלי הזה, תלחצו על שר הכלכלה בנושא הזה אני מבטיח לכם שיהיו תקנות בזמן. 

<לאה ורון:>
יושב-ראש הוועדה שאל את הנציגים של משרד הכלכלה. זו ההתייעצות שהוא קיים איתם באמצע הישיבה, והם דיברו על 3 חודשים. אמר יושב-ראש הוועדה: ניתן 4 חודשים. 

<היו"ר אבישי ברוורמן:>
נוסיף עוד חודש. 

<יעל שכטר סיטמן:>
אבל חשוב שאישור ההחרגות של השר יהיה לפני שייצא החוק. אחרת מה עשינו?

<איתי עצמון:>
עוד משפט. אני לא משוכנע שההפרה לגבי הסעיף הזה לא קיימת כבר היום מכיוון שבסעיף 22ג כתוב: "לא נתן לצרכן שירות או תעודת אחריות או לא הדביק או מסר מדבקת אחריות בהתאם להוראות לפי סעיף 18א" שמוצע לתקן אותו. 

<חיים כץ:>
תבדוק את זה. אם זה נמצא, תוריד. אם זה איננו, תוסיף. 
<היו"ר אבישי ברוורמן:>
רבותי, סיימנו. אם כך, אני מעלה להצבעה את הצעת החוק. 

<חיים כץ:>
את כל הצעת החוק כמקשה אחת. 

<איתי עצמון:>
אם יש לכם איזו הצעה אחרת, תציגו אותה בוועדה. מי שמחליט זה הוועדה, חברי הכנסת. 
<היו"ר אבישי ברוורמן:>
אם זה רק ניסוח אז אתן לכם לנסח בהמשך. 

רבותי, הפלפול המשפטי הסתיים בהבנה ולכן נצביע על הצעת החוק בכללותה, כפי שהיא, לקריאה השנייה והשלישית. אני חוזר פעם נוספת: השר באישור הוועדה יתקין תקנות בתוך 4 חודשים מיום הפרסום ברשומות. החוק ייכנס לתוקף ב-1 בפברואר 2015, כדי לאפשר לעוסקים לפנות למשרד הכלכלה, לשר, להעביר לוועדת הכלכלה תקנות ולוועדה להתכנס ולאשר. 

מי בעד? מי נגד?

הצבעה

בעד – 2
נגד – אין 

נמנעים – אין

הצעת חוק הגנת הצרכן (תיקון מס' 40) (שעות ביקור במענו של צרכן), התשע"ד-2014, נתקבלה.  

<היו"ר אבישי ברוורמן:>
הצעת החוק נתקבלה. 

<חיים כץ:>
אני מצביע במקום חבר הכנסת אלקין. 

<היו"ר אבישי ברוורמן:>
תודה רבה. הישיבה נעולה. 

<הישיבה ננעלה בשעה 14:00.>
